Rekordgetal Covid-gevalle in NZ(Argieffoto: Pixabay) Nieu-Seeland het vandeesweek sy meeste Covid-19-gevalle sedert die aanvang van die pandemie aangeteken nadat die gevreesde Delta-variant dié land in Augustus getref het. Owerhede het bevestig dat 98 nuwe koronavirusgevalle Dinsdag aangeteken is. Dit is meer as die vorige daaglikse rekord van 89 wat in April verlede jaar tydens die eerste vlaag infeksies aangeteken is. Hoewel die aantal gevalle relatief laag is volgens internasionale standaarde, groei dit daagliks sedert ŉ enkele virusgeval vroeër vanjaar in Auckland opgemerk is. Nieu-Seeland het sedert die begin van die pandemie net meer as 5 000 koronavirusgevalle aangeteken. Slegs 28 Covid-19-verwante sterftes, in ŉ bevolking van vyf miljoen, is die afgelope jaar hier aangeteken. Só goed was die regering se hantering van die pandemie dat die land nie nodig gehad het om vir langer as ŉ jaar inperkingsmaatreëls toe te pas nie, waarna die lewe weer soos normaal voortgegaan het sonder beperkings op sosiale byeenkomste. Die groeiende getal Covid-19-gevalle het die eerste minister van Nieu-Seeland, Jacinda Arden, egter nou gedwing om haar doel om die virus heeltemal uit die weg te ruim, te laat vaar. Arden sal na verwagting teen Vrydag ŉ nuwe strategie bekendmaak wat voorsiening sal maak vir meer vryhede in die land sodra die nodige inentingsteikens bereik is. Ongeveer twee derdes van die bevolking wat in aanmerking kom vir ŉ Covid-19-inenting is reeds ten volle ingeënt. “Ons weet dat die inentings reeds ŉ beduidende verskil in ernstige virusgevalle onder diegene in Auckland maak. Terselfdertyd help dit ook wanneer mense die reëls volg om die verspreiding van dié virus hok te slaan.” Nieu-Seeland is deur die loop van die Covid-19-pandemie geloof vir sy pogings om die koronavirus heeltemal uit die weg te ruim deur streng kontakopsporing en grensbeperkings. Die vinnige verspreiding van die nuwe Delta-variant bemoeilik egter nou kontakopsporing.